**Ngohe Aromatawai: Te Matatini**

**Paerewa Paetae Tikanga ā-Iwi 91832:** Te tātari i te whakaawenga a te ahurea Māori i te tuakiri o Aotearoa

**Aronga:** Tikanga ā-Iwi 3.7B v1

**Whiwhinga:** 4

**Te Horopaki**

Ko tāu na mahi he matapaki i ngā tikanga matua o Te Matatini e whakanui ana i te ahurea Māori me ōna whakaawenga i te tuakiri o Aotearoa.

Ka rangahaua, ka tātaritia ngā tirohanga huhua hei whai whakaaro ki ngā hua ka puta mai i Te Matatini. Ka whakamāramahia ngā whakaawenga o Te Matatini me te mahi kapa haka whānui ki te tuakiri o Aotearoa. Māu e whakarite tētahi whakaaturanga tukuata hei whakaatu i ō kitenga.

Ka aromatawaingia tāu matapaki i ngā hua o Te Matatini me ōna whakaawenga ki te tuakiri o Aotearoa.

Kei wareware, me āta whakarite koutou ko te kaiako te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Māu ētahi hua o Te Matatini e āta rangahau; hei tauira, ko ngā waiata, te reo, ngā tū, te whakatairanga i te mita ā-iwi. Tautohua ngā momo mātāpuna hei tūhura māu. Wherawherahia ngā kōrero pērā i *Te Kāea*, i *Te Karere*, i ngā reo irirangi, i te ipurangi, i ngā tatauranga, i te uiui tāngata hoki.

Ko ētahi pātai hei whakaaroaro māu:

* He aha te take e tū ai Te Matatini?
* He aha ngā hua i puta mai mō te ahurea Māori me Aotearoa whānui?
* He aha te urupare atu a te iwi ki aua hua?
* Ko wai mā ngā hunga tautoko, ko wai rānei te hunga whakahē?
* Ka pēhea tēnei kaupapa e whakanui, e whakaawe atu rānei i ahurea kē i Aotearoa nei?
* He aha ētahi huarahi hei whakapakari tonu i Te Matatini hei ngā rā e heke mai nei?

Kohikohia ngā mōhiohio hei taunakitanga, pērā i ngā whakaahua, i ngā tatauranga, i ngā kōrero me ngā āwhata hei tāpiri atu ki tō whakaaturanga tukuata.

**Ngā Rauemi**

Te Matatini

https://www.tematatini.co.nz/te-matatini-festival/taonga/

Te Manatū Taonga

https://mch.govt.nz/funding-nz-culture/agencies-we-fund/art-music-film/te-matatini-society-inc

Te Matatini 2019

http://www.maoritelevision.com/news/regional/over-60000-expected-te-matatini-2019

**Taunakitanga: Tikanga ā-Iwi 3.7B Te Matatini**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka matapaki i ngā āhuatanga matua o te tuakiri o Aotearoa, mai i ngā tirohanga huhua. Ka matapaki ko ēhea o ngā āhuatanga matua i ahu tika mai i te ahurea Māori, i ahu tāhapa mai rānei, ā, nā te aha i pērā ai. Ka whakatau whakaaro mō te kaha o te whakaawe a te ahurea Māori i te tuakiri o Aotearoa, ka taunaki ai. *Hei tauira:**Kua matapakihia ngā āhuatanga matua o te tuakiri o Aotearoa me te whakaawenga o te ahurea Māori. Kua matapakihia ngā tirohanga huhua i puta i te rangahau, ā, kua whakatau whakaaro mō te kaha o te whakaawenga o Te Matatini me te mahi kapa haka i te tuakiri o Aotearoa whānui me te taunaki i ngā kōrero i kohia.* | Ka matapaki ko ēhea o ngā āhuatanga matua i ahu tika mai i te ahurea Māori, i ahu tāhapa mai rānei, me ngā hua ka puta. Ka whakatau whakaaro mō te kaha o te whakaawe a te ahurea Māori i te tuakiri o Aotearoa, ka āta taunaki ai. *Hei tauira:**Kua matapakihia te kaha o te whakaawenga o te ahurea Māori i te tuakiri o Aotearoa me ngā hua ka puta. Kua matapakihia ngā tirohanga huhua i puta i te rangahau, ā, kua whakatau whakaaro mō te kaha o te whakaawenga o Te Matatini me te mahi kapa haka i te tuakiri o Aotearoa whānui me te āta taunaki i ngā kōrero i kohia.* | Ka matapaki ko ēhea o ngā āhuatanga matua i ahu tika mai i te ahurea Māori, i ahu tāhapa mai rānei, me ngā hua whānui ka puta ake. Ka tino mātau te whakatau whakaaro mō te kaha o te whakaawe a te ahurea Māori i te tuakiri o Aotearoa, ā, ka pēhea pea tāna whakaawe tonu i te tuakiri o Aotearoa, ka taunaki ai. *Hei tauira:**Kua matapakihia te kaha o te whakaawenga o te ahurea Māori i te tuakiri o Aotearoa me ngā hua whānui ka puta ake. Kua matapakihia ngā tirohanga huhua i puta i te rangahau, ā, kua tino mātau te whakatau whakaaro mō te kaha o te whakaawenga o Te Matatini me te mahi kapa haka i te tuakiri o Aotearoa whānui, me tōna āhua hei ngā rā kei te heke mai me te āta taunaki i ngā kōrero i kohia.* |